Source: http://www.druckeria.ro/tag/ricardo-filip/
Timestamp: 2019-09-20 01:52:45+00:00

Document:
ricardo filip Archives - Druckeria
Sorin Brîndescu: „Trebuie să impui ritmul timp de 90 de minute”
Politehnica Timișoara a obținut o victorie clară în amicalul de astăzi, cu CSM Lugoj, scor 4-1. Deși problema învingătoarei nu s-a pus, mai ales în repriza a doua, antrenorul Sorin Brîndescu nu e pe deplin mulțumit, elevii săi slăbind ritmul în unele momente ale jocului, mai ales după marcarea golurilor.
„Nu ne-am propus un rezultat anume în meciul de astăzi, ci să jucăm bine. Chiar am avut momente bune de joc în această partidă, mai ales în prima repriză. Sunt nemulțumit totuși că, după 2-1 și 3-1 n-am prea mai jucat, a intervenit o stare de automulțumire. Le-am și spus băieților că nu e normală o astfel de stare, pentru că ne așteaptă meciuri grele în campionat și trebuie 90 de minute să încerci să impui ritmul și să ai constanță”, a declarat Brîndescu.
În ultimele jocuri de verificare, antrenorul polist a apelat la mai multe improvizații, una dintre ele fiind utilizarea lui Răzvan Ghinescu în rolul de fundaș stânga. Sorin Brîndescu explică aceste mutări prin numărul destul de mare al accidentaților din lot.
„Suntem forțați de împrejurări să facem improvizații. Sunt foarte îngrijorat de accidentări, sunt foarte mulți… nu sunt probleme legate de pregătire, fiecare e un caz aparte. Din acest motiv, pentru că Taub e accidentat, l-am tras pe Ghinescu pe postul de fundaș stânga. Nu aveam altă variantă. Mera s-a lovit la meciul cu Bekescsaba, Taub are probleme la tendon, Telescu s-a accidentat la Salonta, iar astăzi Ungureanu, chiar la glezna la care a avut probleme. Acum, după joc, glezna îi era umflată și vânătă. E un jucător care a venit accidentat, a stat o perioadă, după care a tras de el, s-a pregătit, a progresat și chiar eram mulțumit de randamentul lui. Îmi pare rău că s-a accidentat, pentru că era într-adevăr o soluție bună pentru anumite posturi”, a explicat Brîndescu.
După meciul de astăzi, Politehnica a ajuns la o înțelegere cu tânărul portar Ricardo Filip, integralist astăzi între buturile alb-violeților.
„Noi am lăsat al treilea loc de portar ca rezervă, în cazul în care găsim un portar cu experiență. Nu l-am găsit, astfel că trebuie să îl ocupăm. E nevoie de un al treilea portar, atât pentru antrenamente, cât și pentru campionat, în cazul în care unul dintre ei se accidentează. Filip se încadrează în cerințele noastre, mai ales că e junior”, a spus Brîndescu despre al șaselea nume nou din lotul pe care îl pregătește.
Pentru Politehnica urmează mâine un nou amical, la Gyula, împotriva divizionarei secunde maghiare, Szeged 2011. „Un nou meci de pregătire, în care ne dorim să perfecționăm relațiile de joc. Astăzi, de exemplu, m-a mulțumit și faza de atac. De regulă, de când am promovat, am fost mai temători și am pus accentul pe faza de apărare. Dar trebuie să punem presiune și pe poarta adversă, astăzi am marcat și ne-am mai creat câteva ocazii. Au fost, de asemenea, momente în care am avut posesia și am impus ritmul jocului. Mâine vom încerca să facem același lucru cu echipa din Szeged”, a spus Brîndescu, prefațând testul programat mâine, de la ora 14:00.
Filed Under: Poli Timisoara, Stire de ultima ora Tagged With: csm lugoj, politehnica, ricardo filip, sorin brindescu, ungureanu
Victorie clară în primul test al weekend-ului: Politehnica – CSM Lugoj 4-1
Politehnica Timișoara a obținut al treilea succes din meciurile de verificare astăzi, în compania formației de la Liga a III-a CSM Lugoj. Pe terenul sintetic din incinta Bazei 2, alb-violeții s-au impus cu 4-1, în fața unei echipe ce venea după o serie foarte bună în amicale, cu patru succese consecutive.
Politehnica și CSM Lugoj au oferit un meci cu un ritm bun, în care s-a trecut rapid peste perioada de tatonare. În minutul 5, alb-violeții au deschis scorul, de la punctul cu var, de unde Birău a transformat cu siguranță. Replica formației lui Cosmin Petruescu a venit extrem de prompt. În minutul 6, Bozian a restabilit egalitatea, dintr-o lovitură liberă de la 18 metri, deviată de zidul polist. Echilibrul de pe tabelă nu s-a menținut decât cinci minute, pentru că în minutul 11, la un corner executat de Ghinescu, fundașul central Gălan a înscris cu o lovitură de cap. Până la pauză, timișorenii au mai avut două șanse bune de a-și majora avantajul, ambele avându-l în prim-plan pe golgheterul din campionat, Ștefan Blănaru.
În partea secundă, alb-violeții au fost mai prezenți în joc și au majorat, meritat, diferența de scor. Mai întâi, în minutul 66, Bădăuță a făcut 3-1, cu un șut din interiorul careului, sub transversală. Apoi, în minutul 89, Motreanu a împins mingea în poartă, după o greșeală defensivă a gazdelor speculată de Bădăuță.
S-a încheiat 4-1 pentru Politehnica, o victorie umbrită însă de accidentarea din minutul 70 a lui Ungureanu. Mijlocașul împrumutat de la Ripensia, intrat în teren cu doar cinci minute mai devreme, s-a accidentat la aceeași gleznă la care suferise o entorsă în săptămânile trecute. Lista indisponibililor se mărește așadar, Ungureanu fiind al patrulea accidentat din lotul Politehnicii, după Mera, Telescu și Taub.
Ricardo Filip, a șasea certitudine
La finalul amicalului de astăzi, conducerea formației timișorene s-a înțeles cu portarul Ricardo Filip. În vârstă de 19 ani, tânărul goalkeeper a crescut la CSS Turnu Severin, iar în ultimul an a avut două experiențe în Liga a III-a, la Sporting Turnu Măgurele și CS Podari. Portarul născut la 28 decembrie 1997 a evoluat în repriza a doua a amicalului de miercuri, cu Luceafărul, și a fost integralist în meciul de astăzi, lăsând o impresie bună staff-ului tehnic. Ricardo Filip devine cel de-al șaselea nume nou din lotul Politehnicii din această iarnă, după Victor Gîrlea, Ioan Mera, Bogdan Nicolescu, Adrian Ungureanu și Răzvan Gorovei.
Politehnica mai are programat un amical mâine, în deplasare, cu divizionara secundă maghiară Szeged 2011. Meciul e programat la ora 14:00, la Gyula.
Filed Under: Poli Timisoara, Stire de ultima ora Tagged With: cosmin petruescu, csm lugoj, politehnica, ricardo filip, sorin brindescu

References: CSM 
 csm 
 CSM 
 CSM 
 CSM 
 csm